text: 
  Hermed sluttede måneders uvished om de to republikkers folkeretlige 
  status, og det gamle Jugoslavien ophørte med at eksistere for alle 
  andre end serberne, som siden sidste sommer har ført krig mod 
  kroaterne.
  
  EFs andre medlemslande, bl.a. Danmark, anerkendte ligeledes Kroatien og 
  Slovenien i går. " Men de lod tyskerne gøre det beskidte arbejde, " 
  kommenterede en kroatisk embedsmand, da champagnepropperne røg til vejrs 
  og Bonns særlige udsending, Klaus-Peter Klaiber, udvekslede håndtryk med
   Kroatiens præsident Franjo Tudjman.
  
  Embedsmanden hentydede til det pres, Tyskland det sidste halve år har 
  lagt på mere modvillige EF-medlemmer som Storbritannien, Frankrig og 
  Grækenland, for at anerkende de to republikker. Heller ikke Danmark 
  var i begyndelsen synderlig entusiastisk, og Udenrigsministeriet i 
  København undgik i går at sende en ambassadør til Kroatien og 
  Slovenien med samme fart, som man gjorde det i efteråret ved de 
  baltiske landes anerkendelse.
  
  Kroaternes og slovenernes glæde  -  og selvglæde  -  var dog 
  ubesmittet. I balsalen i Zagreb kastede præsident Tudjmans kabinetschef 
  Hrvoje Sarinc sig ud i en længere lovprisning af sit land og dets "
   succesrige og realistiske politik. "
  
  
  
  